text: Kaserner: DF er kede af lukning
  11 marts 2013 kl. 12.47
  Det er trist at være nødt til at lukke kasernen i Sønderborg. Det siger Marie Krarup fra Dansk Folkeparti.Men vi sikrede, at det ikke endte med en massakre.
  - Stod det til os, var Sønderborgs kaserne blevet bevaret, fastslår hun.
  - Men det er ikke os, der har fundet på, at der skulle spares 2,7 milliarder kroner på budgettet. Det er jo regeringen, Venstre og Konservative, der ønsker at spare på forsvarsbudgettet - det har vi hele tiden kæmpet imod, understreger Krarup.
  
  Ikke en massakre
  Alligevel er Marie Krarup stolt af, at det ikke blev den sønderjyske massakre, Dansk Folkeparti havde frygtet.
  - Det endte ikke med en massakre, og det er vi jo stolte af at have modvirket, siger hun til Ritzau.
  - Vi er gået med i det her for at redde så mange kaserner som muligt og for at redde værnepligten, og det er lykkes. Så på den måde kan vi være stolte af aftalen. Der stod fem kaserner på dødslisten, da vi begyndte, det gør der ikke mere, tilføjer Marie Krarup.
  
  Ikke helt tilfreds
  Hun understreger, at aftalen betyder, at der ikke skal flyttes alt for mange arbejdspladser fra udkantområderne i Danmark.
  - Jeg er tilfreds, men alligevel ikke helt. Jeg havde jo håbet ikke at skulle lukke Sønderborg Kaserne. Det er trist, og jeg tror, at der er bysorg i Sønderborg i dag, og jeg føler med dem.
  - Men det blev Sønderborg Kaserne, fordi vi ikke kunne beholde alle kasernerne, forklarer hun.
  